**Moi Mobiili Oy** on suomalaisen DNA:n omistama palveluoperaattori. Vuonna 2016 perustettu Moi aloitti toimintansa virtuaalioperaattorina, eli sillä ei ollut omaa matkapuhelinverkkoa, vaan se vuokrasi verkon DNA:lta. Moi Mobiilin kohderyhmään kuuluvat ensisijaisesti kuluttajat ja pienet yritykset.

Historia
--------

Moi Mobiili syntyi vuonna 2015, jolloin se alkoi pystyttää tietojärjestelmiään.

Moin perustajiin kuuluivat

* toimitusjohtaja Petri Lahtinen, joka työskenteli muun muassa myyntijohtajana Soneralla ja TeliaSonera Finlandilla (nykyisin Telia Finland) vuosina 1997–2014.
* Soneralla työskennellyt Juha Koivuniemi
* Nokialla työskennellyt Tore Teir
* JP Virtanen
* Teemu Mäkitalo
* DNA:lla järjestelmiä rakentanut Kalle Vuoristo ja
* muun muassa Telian markkinointijohdossa työskennellyt Ulla Koivula.

Kun Moi aloitti liittymiensä myynnin toukokuussa 2016, sen ydintiimiin kuului kaikkiaan noin 20 henkilöä ja sen taustalla oli 30 sijoittajaa, joihin kuului yrityksen toimivan johdon lisäksi suomalaisia bisnesenkeleitä ja pääomasijoittajia. Toimintaa rahoitettiin myös Tekesin (nykyisin Business Finland) lainalla. ja Euroopan Investointipankin ja Finnveran takaamalla pankkilainalla.

Kesäkuussa 2017 operaattori kertoi myyneensä kymmeniä tuhansia liittymiä. Kesäkuun puolivälissä Viestintävirasto myönsi muun muassa Moi Mobiilille poikkeusluvan periä lisämaksuja asiakkaidensa roaming-käytöstä EU- ja ETA-maissa. Yhtiön liikevaihto oli vajaat viisi miljoonaa euroa ja tappiota se teki 733 000 euroa. Vuodessa se oli kahdeksankertaistanut liikevaihtonsa ja nelinkertaistanut liittymiensä määrän: vuoden 2017 lopussa yhtiö oli myynyt 56 000 liittymää.

Brändinrakennukseen oli syksyyn 2018 mennessä käytetty miljoonia euroja. Moi Mobiili -liittymiä oli silloin myyty yli 63 000, joista noin 4 000 oli pienyritysten omistamia. Yritysasiakkaille alettiin tarjota uusia palveluita: jälkilaskutussopimusta ja nopeaa uusien liittymien aktivointia. Työntekijöitä yrityksellä oli seitsemän.

Tammikuussa 2019 DNA ilmoitti ostavansa Moi Mobiilin. Vakavia neuvotteluita Moi Mobiilin myynnistä käytiin suomalaisten ja ulkomaalaisten yritysten kanssa kesästä 2018 lähtien. DNA päätti säilyttää Moi Mobiili -brändin eli tuotteita myydään entiseen tapaan.

Johto
-----

Yrityksen hallitukseen kuuluvat perustajajäsenten Petri Lahtisen, Juha Koivuniemen ja Tore Teirin lisäksi Bo Harald ja Pekka Rantala.

Palvelukonsepti
---------------

Moin liittymät toimivat niin sanotulla poolihinnoittelulla, jossa yhdistetään ja jaetaan useamman SIM-kortin datakiintiö. Jos tilillä käytetään esimerkiksi puhelinta ja tablettia, niillä on yhteinen datakiintiö, jonka täyttymistä voi seurata reaaliaikaisesti mobiilisovelluksella. Tilin palveluita voi laajentaa ostamalla lisää SIM-kortteja tai siirtymällä rajattoman datan käyttöön. Puheluista ja tekstiviesteistä laskutetaan erikseen, mutta kullekin liittymälle saa myös ostettua rajattoman puheominaisuuden kiinteään kuukausihintaan. Ulkomailla tapahtuva roaming hinnoitellaan Viestintäviraston ja EU-asetuksen määrittelemän roaming-hinnaston mukaan. Kukin SIM-kortti käyttää eri puhelinnumeroa, ja niillä kaikilla voi soittaa, tekstata ja käyttää nettiä. Moi laskuttaa palveluistaan suoraan kortilta. Liittymät ovat 4G LTE -nopeuksisia.

Moin alkuperäinen liiketoimintamalli oli myydä asiakkaalle liittymän sijaan Moi-tili, josta maksetaan kiinteää kuukausihintaa. Aluksi asiakas sai tilin mukana kolme SIM-korttia, joita voi käyttää samaan aikaan eri laitteilla ja joilla voi siirtää kuukaudessa yhteensä 12 gigatavua dataa. Elokuusta 2016 lähtien asiakas on voinut valita itse SIM-korttien määrän.

Lähteet
-------

1. 1 2 3 4 5  Moi Mobiili Oy Kauppalehti. Viitattu 22.3.2017.
2. 1 2  Kauppalehti: Moi Mobiili Oy | Y-tunnus 2758687-3 | Yritystiedot, Taloustiedot | Kauppalehti *Kauppalehti*. Viitattu 15.8.2023.
3. 1 2 3  Matti Kankare: DNA haukkasi Moi Mobiilin ja se kertoo paljon Suomen telekilpailun tilanteesta *Talouselämä*. Viitattu 27.5.2019.
4. 1 2 3 4 5 6  Suomeen uusi puhelinoperaattori – täysin erilainen laskutusmalli  3.5.2016. Digitoday. Viitattu 22.3.2017.
5. 1 2 3  Tero Lehto: Yritysten kännykkäliittymiin uusi kilpailija – "Monet maksavat turhasta" *Kauppalehti*. Viitattu 27.5.2019.
6. ↑  Sonera poisti perheliittymät Moi-lanseerauksen vanavedessä – "Pelkkää sattumaa"  5.5.2016. Mobiili.fi. Viitattu 22.3.2017.
7. 1 2 3  Uusi mobiilioperaattori alkaa myydä liittymiä kolmen simmin nipussa - "Tavoite olla kohderyhmälle paras"  3.5.2016. Kauppalehti. Viitattu 22.3.2017.
8. ↑  Pikkuruinen Moi aikoo laittaa kampoihin isommilleen: *iltalehti.fi*. Viitattu 21.12.2017.
9. ↑  Poikkeusluvilla pyritään ehkäisemään kotimaan hintojen nousua *iltalehti.fi*. Viitattu 21.12.2017.
10. ↑  Hanna Eskola: DNA ostaa Moi Mobiilin *Kauppalehti*.  11.1.2019. Viitattu 11.1.2019.
11. ↑  Eeva Eronen: Moi Mobiili DNA:lle *Talouselämä*. Viitattu 27.5.2019.
12. ↑  Voiko operaattoria rakastaa? Tulokasoperaattori Moi on "tehty asiakkaan haaveista"  3.5.2016. Tivi. Viitattu 22.3.2017.
13. ↑  3 simmin vähimmäistilaus poistui – Moi Mobiili tarjoaa nyt myös yksittäisiä liittymiä  10.8.2016. Mobiili.fi. Viitattu 22.3.2017.
14. ↑  4G-liittymien hinnat Moi Mobiili. Viitattu 22.3.2017.

Aiheesta muualla
----------------

* Moi Mobiilin kotisivut